

**หลักเกณฑ์การพิจารณาให้ทุนสนับสนุนนักศึกษาระดับบัณฑิตศึกษา**

**ในการเดินทางไปนําเสนอผลงานในที่ประชุมวิชาการระดับนานาชาติ**

ผู้ที่มีสิทธิได้รับทุนสนับสนุน คือ นักศึกษาระดับบัณฑิตศึกษา โดยมีคุณสมบัติดังต่อไปนี้

1. เป็นนักศึกษาระดับบัณฑิตศึกษาที่กำลังศึกษาในหลักสูตรระดับปริญญาโท และปริญญาเอกทุกหลักสูตรของคณะฯ ทั้งชาวไทยและชาวต่างชาติ
2. เป็นผู้มีความประพฤติดีระหว่างการศึกษาในเกณฑ์**ดีเยี่ยมเท่านั้น** โดยได้รับการรับรองจากหัวหน้าภาควิชา หรือหัวหน้ากลุ่มสาขาวิชา
3. ต้องมีรายชื่อเป็นลําดับแรกหรือเป็น Corresponding author ของผลงานที่จะไปนําเสนอ และหัวข้อวิจัยที่นำเสนอเป็นส่วนหนึ่งของวิทยานิพนธ์ (Thesis) ซึ่งต้องได้รับการประกาศจากบัณฑิตวิทยาลัยให้ทำวิจัยได้
4. ไม่เคยได้รับทุนสนับสนุนนักศึกษาระดับบัณฑิตศึกษา ในการเดินทางไปนําเสนอผลงาน ในที่ประชุมวิชาการระดับนานาชาติ
5. ผู้ขอรับทุนมีสิทธิสมัครขอรับทุนได้เพียง 1 ครั้ง ตลอดระยะเวลาการศึกษา
6. วันที่นำเสนอผลงานต้องไม่เกิน 6 เดือน นับจากวันสุดท้ายของการมีสถานภาพเป็นนักศึกษาของคณะฯ ทั้งนี้ผู้ขอรับทุนต้องดำเนินการและเสนอเรื่องตามกำหนดการยื่นใบสมัครและต้องได้รับการอนุมัติทุนก่อนการเดินทาง
7. ข้อปฏิบัติของผู้รับทุนเมื่อกลับถึงประเทศไทยหลังจากนำเสนอผลงาน

7.1 ผู้รับทุนต้องส่งหลักฐานการตอบรับการตีพิมพ์ (Accepted Manuscript) จากวารสารที่จะตีพิมพ์ ภายใน 60 วัน หลังกลับจากเดินทางพร้อมรายงานการเสนอผลงาน และสามารถขอขยายเวลาได้ครั้งละ 6 เดือน แต่ไม่เกิน 2 ครั้ง โดยยื่นคำร้องผ่านหัวหน้าภาควิชา หรือหัวหน้ากลุ่มสาขาวิชา หากไม่ปฏิบัติตามไม่ว่ากรณีใดผู้รับทุนจะไม่มีสิทธิเบิกจ่ายเงินทุนจากคณะฯ (สามารถ Download **แบบฟอร์มได้ที่ http://med.mahidol.ac.th/graded/th/grant)**

7.2 ผลงานตีพิมพ์ต้องระบุสถาบัน“คณะแพทยศาสตร์โรงพยาบาลรามาธิบดี” เป็นสถาบันของผู้รับทุนแห่งเดียวเท่านั้น ทั้งนี้ผู้รับทุนเป็นผู้นิพนธ์ และ/หรือ อาจารย์ของคณะแพทยศาสตร์โรงพยาบาลรามาธิบดีซึ่งเป็นที่ปรึกษาของงานวิจัยของผู้รับทุน เป็น Corresponding author ของผลงานตีพิมพ์ หากผู้รับทุนไม่ปฏิบัติตามประกาศ คณะฯ จะไม่อนุมัติเบิกจ่ายเงินงวดที่ 2

ฉบับปรับปรุงแก้ไข 8 เมษายน 2563